**Magnus Gustaf Adolf Lindberg**, nado o 27 de xuño de 1958 en Helsinqui (Finlandia), é un compositor finlandés. Foi compositor residente de New York Philharmonic entre 2009 e 2011. Lindberg é considerado como un dos compositores máis importantes no campo da música orquestral, tendo realizado encargos para algunhas das orquestras máis importantes do mundo.

Traxectoria
-----------

Lindberg naceu o 27 de xuño de 1958 en Helsinqui (Finlandia). Comezou a súa formación musical estudando piano aos once anos, e aos 15 ingresou na Sibelius-Akatemia da súa cidade natal, onde estudou composición e música electroacústica nas clases de Risto Väisänen, Einojuhani Rautavaara, Paavo Heininen e Osmo Lindeman. Aos dezaseis anos, Lindberg compuxo a obra *Donor*. Foi Heiminen quen animou aos seus alumnos a mirar máis aló das estéticas conservadoras e nacionalistas finlandesas imperantes na época para explorar as obras dos compositores europeos de vangarda, o que levou á creación da Korvat auki (Oídos abertos) en 1977, e en 1980 fundou o ensemble Toimii (grupo co que ten aparecido como pianista e percusionista), que se converterían no laboratorio das súas experimentacións compositivas. Posteriormente coñeceu a Brian Ferneyhough e Helmut Lachenmann en Darmstadt (Alemaña) e a Franco Donatoni nos cursos de verán de Siena (Italia). A súa primeira composición oficial e que ten sido consideradaa o seu primeiro opus, foi *Quintetto dell'Estate* (1979).

Despois de graduarse en 1981 viaxou por Europa, converténdose en alumno de Vinko Globokar e Gérard Grisey en París, e traballando no estudio EMS de Estocolmo a finais dos anos '70, e posteriormente no estudio experimental da Yleisradio, así como a IRCAM en 1985. Durante o seu período parisiense (1981-1993) recibiu numerosas influencias que marcarían o seu estilo compositivo.

O 8 de febreiro de 1981 estreaba a súa primeira composición orquestral, *Drama*, coa orquestra da Sibelius-Akatemia baixo a dirección de Leif Segerstam, mais a súa primeira obra interpretada por unha orquestra profesional foi *Sculpture II*, composta en 1981 e estreada o 13 de outubro de 1982 pola Radion sinfoniaorkesteri baixo a dirección do propio compositor e Esa-Pekka Salonen, a segunda parte dunha triloxía que nunca foi escrita. Nesta época, na que as súas obras combinan o experimentalismo, complexidade e primitivismo, é cando chegou o seu maior éxito despois da composición de dúas obras a grande escala, *Action-Situation-Signification* (1982) e *Kraft* (1983-85), e que estiveron ligadas a Toimii.

En 1996 foi nomeado profesor de composición do Kungliga Musikhögskolan i Stockholm (Real Conservatorio de Música de Estocolmo), e en 2001 foi nomeado membro da Akademie der Künste de Berlín..

Lindberg converteuse no compositor residente da New York Philharmonic (NYPO) na temporada 2009-10, coa invitación do recentemente chegado Director Musical Alan Gilbert. En setembro de 2009, na noite de gala da NYPO, onde Gilbert se estreou como Director Musical, a orquestra interpretou unha obra do compositor: *EXPO*. Logo de abandonar o posto de compositor residente na orquestra novaiorquina en 2011, foi nomeado nese mesmo cargo pola London Philharmonic Orchestra a partir da tempada 2014-15, compaxinando estes cargos co seu labor docente en diversas clases maxistrais.

O seu interese na música de vangarda manifestouse tamén na súa faceta como pianista, interpretando obras de compositores como Luciano Berio, Pierre Boulez, Karlheinz Stockhausen ou Bernd Alois Zimmermann.

Composicións e estilo
---------------------

*Artigo principal**:* Lista de composicións de Magnus Lindberg.
O seu primeiro grande éxito chegou con "Action-Situation-Signification" en 1982, o primeiro traballo co que explorou a *musique concrète*. Esa peza foi escrita para ser estreada polo novo conxunto de música, Toimii (que significa Traballo, en finés), que Lindberg fundou durante o verán de 1980. No mesmo período, Lindberg fundou un grupo informal, coñecido como Ears Open Society e no que estaban (xunto co propio Lindberg) Eero Hämeeniemi, Jouni Kaipainen, Kaija Saariaho e Esa-Pekka Salonen, un grupo que pretende fomentar o coñecemento do modernismo dominante.

Durante o seu período parisiense (1981-1993) a súa música foi influenciada por distintas correntes como o free-jazz, post-punk, o minimalismo americano, ou a música tradicional (especialmente do Sueste asiático, gamelán), elementos que Lindberg asimilou e integrou dun xeito persoal ao seu estilo, no que tamén se poden apreciar trazos da música sinfónica de Sibelius. As primeiras composicións de Lindberg mostran a herdanza do serialismo americano de Milton Babbitt cun alto grao de formalismo, así como o principio de clasificación harmónica da *Ste theory* de Allen Forte. *Zona*, composta en 1983 para violonchelo e sete instrumentos, é o resultado dunha sistematización rítmica precompositiva que repetiría posteriormente na súa obra para orquestra e ensemble *Kraft* (1983-1985), nesta etapa tamén se viu influenciado polo espectralismo francés. A finais da década dos '80 a súa música transformouse cara a un novo clasicismo modernista, nas que moitos elementos comunicativos da vibrante linguaxe musical (harmonía, ritmo, contrapunto, melodía) foron reinterpretados para a era post-serial, destacando nesta etapa obras como *Kinetics* (1988), *Marea* (1989-90) e *Joy* (1989-90), acadando o seu culme en *Aura* (1993-94) e *Arena* (1994-95).

A partir de principios dos anos 90 aspirou a unha maior pureza do son e unha lixeireza na ornamentación que contrasta con composicións anteriores como *Kraft*, e posteriormente tomou á grande orquestra como a súa formación predilecta; nesta época salienta *Aura*, síntese das súas porpostas compositivas anteriores, mais con tendencia a emancipar a individualidade virtuosística da masa orquestral preservando os amplos efectos da textura. Xunto con *Aura* e *Feria*, Lindberg explota de novo o material caleidoscópico da orquestra, que logo prolongará con *Fresco* (1997-98), *Cantigas* (1997-99) e *Parada* (2001), que conforman a que el mesmo denominor o seu «tríptico sinfónico».

Lindberg foi moi influenciado por Pierre Boulez, Tristan Murail e Igor Stravinskii, mostrando esa influencia en *Corrente* (1992) e o *Duo Concertante* (1990).

Entre as súas obras destacan *Seht die Sonne* (2007), un encargo de Berliner Philharmoniker baixo a dirección de Simon Rattle e San Francisco Symphony, a súa primeira composición orquestral-coral *GRAFFITI*, estreada na súa cidade natal en maio de 2009 e *Era* (2012) para o 125 aniversario do Concertgebouw.

Premios e distincións
---------------------

Lindberg ten recibido numerosos premios de composición, tanto a nivel nacional como internacional, entre os que salientan:

* Internacional Rostum de Compositores da UNESCO (en 1982 por *...de Tartuffe, je crois*, e en 1986 por *Kraft*).
* Prix Italia (por *Faust* en 1986).
* Premio de Música Nórdica (1988).
* Premio Koussevitsky (1988).
* Royal Philharmonic Society Prize (1992).
* Primeiro premio compartido da "young.euro.classic - Musik Sommer Berlin 2000" (2000).
* Membro da Akademie der Künste de Berlín (2001).
* Wihuri Sibelius Prize (2003).
* Pro Finlandia (2012)

Discografía
-----------

As composicións de Lindberg teñen sido rexistradas por selos como Deutsche Grammophon, Sony, Ondine, Da Capo e Finlandia. Destacan:

| Ano | Obras | Director/solista(s) | Orquestra/ensemble | Selo | Código |
| --- | --- | --- | --- | --- | --- |
| 1994 | *UR*, *Corrente*, *Duo concertante*, *Joy* | Peter Eötvös (director) | Ensemble intercontemporain | Ircam - Universal Music, coll. Compositeurs d’aujourd’hui (1 CD) |  |
| 1997 | *Arena 2*, *Coyote Blues*, *Tendenza*, *Corrente* | Sakari Oramo (director | Avanti! Chamber Orchestra | Ondine (1 CD) | ODE 882-2 |
| 2000 | *Aura*, *Engine* | Olivier Knussen (director | London Sinfonietta | Deutsche Grammophon (1 CD) |  |
| 2004 | *Concerto pour piano*, *Kraft* | Magnus Lindberg (piano) | Toimii Ensemble | Ondine (1 CD) | ODE 1017-2 |
| 2005 | *Concerto pour clarinette*, *Grand Duo*, *Choral* | Sakari Oramo (director) e Kari Kriikku (clarinete) | Radion sinfoniaorkesteri | Ondine (1 CD) |  |
| 2006 | *Gran Duo, "The President's Own"* | Colonel Timothy W. Foley | United States Marine Band | USMB (1 CD) | CD-22 |
| 2007 | *Mano a mano* | Timo Korhonen (guitarra) |  | Ondine (1 CD) | ODE 1091-2 |
| 2007 (\*) | *Steamboat Bill Jr.* | Kari Kriikku (clarinete) e Anssi Karttunen (violonchelo) |  | Ondine (1 CD) | ODE 1102-2 |
| 2007 | *Concerto para violín* | Sakari Oramo (director) e Lisa Batiashvili (violín) | Radion sinfoniaorkesteri | Sony (1 CD) | BMG 88697 129362 |
| 2008 | *Sculpture*, *Campana in aria*, *Concerto for orchestra* | Sakari Oramo (director) e Esa Tapani (trompa) | Radion sinfoniaorkesteri | Ondine (1 CD) | ODE 1124-2 |
| 2010 | *Graffiti*, Seht die Sonne | Sakari Oramo (director) | Radion sinfoniaorkesteri e Córo de Cámara de Helsinqui | Ondine (1 CD) | ODE1157-2 |
| 2011 | *Tendenza*, *Kraft*, *Kinetics*, *Marea*, *Joy*, *Corrente*, *Corrente II*, *Coyote Blues*, *Arena*, *Arena 2*, *Feria*, *Gran Duo*, *Chorale*, *Concerto for Orchestra*, *Sculpture* | Sakari Oramo, Esa-Pekka Salonen e Jukka-Pekka Saraste (directores) | Avanti! Chamber Orchestra, Toimii Ensemble, Radion sinfoniaorkesteri | Ondine (4 CDs) | ODE 1110-2Q |
| 2012 | *Trio for Clarinet*, *Sancta Fe Project*, *Partia*, *Dos Coyotes* | Kari Kriikku (clarinete), Anssi Karttunen (violonchelo), Magnus Lindberg (piano) |  | Ondine (1 CD) | ODE 1199-2 |

(\*) Con obras de Erik Bergman, Kimmo Hakola, Paavo Heininen, Erkki Jokinen, Olli Kortekangas, Tapani Länsiö, Usko Meriläinen, Kaija Saariaho e Jukka Tiensuu

Notas
-----

1. 1 2 3 4 5 6 7 8 9 10 11 12 13 14 15  IRCAM (ed.). "Magnus Lindberg" (en francés). Consultado o 12 de febreiro de 2014.
2. 1 2 3 4 5 6 7 8  Boosey & Hawkes, Inc. (ed.). "Magnus Lindberg Biography" (en inglés). Consultado o 12 de febreiro de 2014.
3. ↑  IRCAM (ed.). "Magnus Lindberg Œuvres par date" (en francés). Consultado o 12 de febreiro de 2014.
4. ↑  IRCAM (ed.). "Quintetto dell'estate (1979)" (en francés). Consultado o 13 de febreiro de 2014.
5. ↑  IRCAM (ed.). "Sculpture II (1981)" (en francés). Consultado o 13 de febreiro de 2014.
6. 1 2  Akademie der Künste (ed.). "Magnus Lindberg - Seit 2001 Mitglied der Akademie der Künste, Berlin, Sektion Musik" (en alemán). Consultado o 13 de febreiro de 2014.
7. ↑  Daniel J. Wakin (13 de xaneiro de 2009). "For the Philharmonic, Next Stop, Vietnam". *The New York Times*. Consultado o 12 de febreiro de 2014.
8. ↑  Anthony Tommasini (2009-09-17), "Gilbert Debuts as Philharmonic’s Director." *The New York Times*. Consultado o 12 de febreiro de 2014.
9. 1 2 3  ondine.net (ed.). "Magnus Lindberg (1958-)" (en inglés). Consultado o 13 de febreiro de 2014.
10. ↑  Akademie der Künste (ed.). "Auszeichnungen und Preise" (en alemán). Consultado o 13 de febreiro de 2014.
11. ↑  Yleisradio, ed. (3 de decembro de 2012). "Sofi Oksaselle Pro Finlandia" (en finés). Consultado o 16 de febreiro de 2014.
12. ↑  IRCAM (ed.). ""Magnus Lindberg" Ressources" (en francés). Consultado o 16 de febreiro de 2014.

Véxase tamén
------------

### Bibliografía

* Stenius, Caterina. WSOY, ed. *Chaconne: Magnus Lindberg ja uusi musiikki* (en finés). Helsinqui. ISBN 951-0-31816-7.

### Ligazóns externas

* Perfil de Magnus Lindberg no sitio weg de Boosey & Hawkes, Inc.
* Perfil de Magnus Lindberg en www.ondine.net *(en inglés)*
* Tom Service (16 de abril de 2013). *The Guardian*, ed. "A guide to Magnus Lindberg's music" (en inglés). Consultado o 16 de febreiro de 2014.
* Magnus Lindberg: *Corrente*
* *Seht die Sonne* (2007) pola Radion sinfoniaorkesteri baixo a batuta de Sakari Oramo (en YouTube)
* *GRAFFITI* (2009) pola Radion sinfoniaorkesteri baixo a batuta de Sakari Oramo (en YouTube)
* *Feria* (1997) pola Radion sinfoniaorkesteri baixo a batuta de Jukka-Pekka Saraste (en YouTube)

* Portal:Finlandia
* Portal:Música clásica

|  |  |
| --- | --- |
| Control de autoridades | 
* Wd: Q503672
* WorldCat
* VIAF: 5145971560032332390
* AllMusic: mn0001164226
* BIBSYS: 12014721
* BNF: 13936704h
* Discogs: 212287
* Europeana: ID
* FAST: 266887
* GND: 119287862
* IMDb: nm6983382
* ISNI: 0000 0001 1477 3459
* LCCN: no89021092
* MusicBrainz: ID
* NKC: js20090609007
* SELIBR: 213018
* Songkick: 28113
* SUDOC: 032972156

 |